Byōdō-in

Dit artikel is gesjreve (of begós) in 't Mestreechs. Laes hie wie v'r mit de versjillende saorte Limburgs ómgaon. Byōdō-in (Japans: 平等院) is 'n boeddhistischen tempel in de stad Uji in de Kyoto prefectuur vaan Japan. D'n tempel weurt gedeilt door de Jodo Shu en Tendai sektes. Historie D'n tempel waor oerspunkelek gebouwd in 998 tijdens d'n Heian periood (794-1185) es 'n landeleke villa vaan Fujiwara no Michinaga, ein vaan de mechtegste lede vaan de Fujiwara clan. Fujiwara no Yorimichi maakde evels 'ne boeddhistischen tempel devaan in 1052. 't Hoofgebouw de Fenikshal (鳳凰堂 hōō-dō) ouch wel Amidahal geneump, wat ouch nog 't einegste resterende deil vaan 't complex is, besteit oet 'n centraol hal mèt twie corridors aon weerszij en 'nen achtercorridor. In dees centraol hal steit 'n beeld vaan Amida Buddha gemaak vaan Japanse cypres en bedèk mèt blaadgoud. De Fenikshal weurt noe umringk door 'n vijver; bijgebouwe die oonderdeil waore vaan 't complex zien aofgebrand tijdens 'ne börgeroorlog in 1336. Allewel d'n officiële naom vaan 't gebouw in 't Japans Amida-dō is, weurt 't sinds 't begin vaan de Edo periood (1603-1868) Hōō-dō (Fenikshal) geneump. Me dink tot dit is umtot 't gebouw oetzuut wie 'ne feniks mèt oetgestrèkde vlörke en 'ne start, en 'n twietal fenikse die 't daak decorere. Replica 'n Replica op volledege sjaol steit in de Vallei vaan de Tempels op Oahu, Hawaii, Vereinigde Staote vaan Amerika.